50 Sena ilu kien hemm konċilju VATIKAN II SEMPLIĊI ĠRAJJA ! Mis-Segretarjat g ħ ċ – Ma kienx l-uniku wieħed. Qablu kien hemm għoxrin oħra. U lanqas naħseb li se jkun tal-aħħar, dejjem sakemm ma jseħħx dak li qalu li kienu bassru l-Mayas. U allura la ma kienx tal-ewwel u lanqas se jkun tal-aħħar, għalfejn dan l-għaġeb kollu dwar ġrajja ta' 50 sena ilu? Hemm min wera l-opinjoni tiegħu li l-Konċilju Ekumeniku Vatikan II kien mument meta l-Knisja Kattolika ħalliet lilha nfisha tinġarr mill-ewforja li fis-sittinijiet kienet ħakmet lill-popli, iżda li mill-ewwel beda jisgħobiha minnha għaliex rat il-knejjes jitbattlu, is-seminarji u l-kunventi jiżvujtaw, il-familji nsara jitkissru u sens qawwi ta' relattiviżmu jaħkem fuq l-assolutiżmu sfrenat taż-żminijiet ta' dari. U llum, 50 sena wara, ħafna kattoliċi jħossu li hija s-sejħa sagrosanta tagħhom li jsalvaw il-Knisja billi jreġġgħu l-arloġġ tal-kampnari lura, anke jekk l-arloġġi diġitali tad-dinja moderna mexjin b'mod sfrenat fid-direzzjoni opposta. Mill-banda l-oħra hemm dawk li jinsistu li l-Konċilju Vatikan II, li wara kollox kienu ilu tal-inqas seklu sħiħ jinħass bżonnu, kien sejħa lill-Knisja biex terġa' lura mit-toroq wiesa' tal-poter u tat-trijonfaliżmu għat-triq id-dejqa, murija lilha mill-fundatur tagħha. Li kif kien għamel l-Imgħallem tagħha hija wkoll tneħħi l-mantar u tilbes il-fardal ta' qaddej li jservi fil-mejda tal-kelma, fil-mejda tal-ewkaristija u fl-imwejjed vojta ta' dawk li m'għandhomx lanqas loqma biex jittrejqu. Personalment inħares lejn Vatikan II bħala t-triq ta' Damasku tal-Knisja. Min jaf kemm drabi smajt jew qrajt ir-rakkont ta' Pawlu lill-Galatin (1:13-24) dwar l-esperjenza tiegħu huwa jsejjer biex jaħtaf u jarresta lill-insara. "Intom smajtu bl-imġieba tiegħi meta kont għadni fir-reliġjon Lhudija ... kemm kont 'il quddiem fir-reliġjon Lhudija aktar minn sħabi kollha ... mġennen kif kont għat-tradizzjonijiet ta' missirijieti. Dalgħodu, waqt li smajt dan il-qari fil-quddiesa tas-6.00, minkejja li kont għadni nofsi rieqed, dalgħodu ħsibt bejni u bejn ruħi, "forsi dan mhux ritratt ta' komunità nisranija li temmen li hija fuq quddiem net fil-mixja spiritwali tagħha, bl-oħrajn kollha jibqgħu fuq wara; forsi mhux xbieha ta' Knisja mġenna għat-tradizzjonijiet u li tagħmel kull sforz biex tibqa' marbuta magħhom? Imma meta Dak li għazilha għoġbu jirrivelalha lil Ibnu biex tħabbru fost il-ġnus, l-istess kif kien għamel ma' Sawlu fit-triq ta' Damasku ... kif tista' qatt hija tħares lura b'nostalġija lejn żmien l-imgħoddi tagħha? Forsi konċilju ekumeniku li jiġbor fih l-esperjenza u l-kariżma ta' 2500 isqof, mhux rivelazzjoni minn Alla ta' Ibnu nnifsu, inkarnat mill-ġdid fil-ġisem mistiku tiegħu li hu l-Knisja? Ħamsin sena wara, ma nistgħux nagħmlu l-iżball li nirriduċu l-Konċilju sempliċiment għas-sittax-il dokument li ħallilna. Il-wirt prinċipali tal-konċilju huwa propju fl-ispirtu tiegħu. Vatikan II kien pass 'il quddiem fil-mixja tal-komunità nisranija, l-istess kif 400 sena qablu, anke l-Konċilju ta' Trentu kien pass 'il quddiem għall-Knisja ta' dawk iż-żminijiet. Imma jkun pass lura jekk fl-2012 noħolmu li nerġgħu ngħixu il-Knisja ta' Trentu jew ta' Vatikan II. Huwa l-ispirtu ta' Trentu jew l-ispirtu ta' Vatikan II li rridu nfittxu li nerġgħu ngħixu. U f'dawn it-tnejn ma hemm ebda kontradizzjoni għaliex iż-żewġ konċilji, minkejja li f'ċirkustanzi u b'modi differenti għexu l-istess spirtu għax tmexxew minn Spirtu wieħed. Kif Vatikan II kien mument ta' grazzja, anke Sinodu tal-Isqfijiet li għaddej fil-Vatikan f'dawn il-jiem huwa sejħa qawwija għalina lkoll biex nikkonvertu. Imma dwar dan tal-aħħar donnu li ftit minna konxji li qed isir. Hija ħasra li meta mistoqsijin dwar jekk jafux x'qed isir fil-Vatikan f'dawn il-ġranet, bosta aktar kienu kapaċi jirrelataw dwar is-serq ta' xi dokumenti mill-appartament privat tal-Papa milli dwar il-laqgħat li 262 isqof mill-Knisja Kattolika qed ikollhom biex jitkellmu dwar l-evanġelizzazzjoni ġdida għat-tixrid tal-fidi. U f'dan taħti wkoll il-media, anke dik li tidħol taħt il-kappa tal-Knisja. F'dan il-jiem huma bosta dawk l-okkażjonijiet li permezz tagħhom il-Knisja qed issejħilna biex niskopru mill-ġdid il-fidi tagħna u nkunu xhieda tagħha. Fost dawn hemm ukoll is-Sena tal-Fidi mħabbra mill-Papa Benedittu XVI u li se tibda propju fil-11 ta' Ottubru ta' din is-sena. Imma dwar din, forsi nitħaddtu mill-ġdid jumejn oħra. Għal aktar tagħrif dwar il-Konċilju kklikkja ...> Għal tagħrif dwar is-Sinodu tal-Isqfijiet ikklikkja ...>
50 Sena ilu kien hemm konċilju